चिरां , 11 नभेम्बरःमेसें बोथोरनि समाव लावखार ओंखाम जाग्रा आरो दावबायनो मोजां मोनग्रा सुबुंफोरनि थाखाय गोजोन्थाव खौरां । चिरां जिल्लानि भारत - भुटान सिमानि 4 कि : मिःसो जान्थायाव थानाय हातिसार ( दादगारि ) आरो मालिभिता गामिनि गेजेरजों भुटान राइज्योनिफ्राय बोहैख्लायबोनाय आय दैसानि सायाव गोदानै बेखेवबाय मोनाबिलि पिकनिक स्पट एन्ड इक' टुरिजम मुंनि लावखार ओंखाम जाग्रा फोथार आरो दावबायथिलि । मालिभिता ओन्सोलनि माखासे गोसो गुदुं राफोद सेंग्रा आरो लाइमोनफोरा ओन्सोलनि राइजो - राजाफोरनि सानफ्रोमबो हान्था - मेला आरो थांलाय - फैलाय राहानि थाखाय बे दैसानि सायाव दंफां आरो औवानि गंसो दालांखौबो लुफुंनानै होनाय जादों । 8 नभेम्बर , 2020 अक्टखालि आय दैसानि सायाव लुफुंनाय दालां आरो पिकनिक स्पटखौ बेखेवनानै होयो जइन्ट फरेस्ट मेनेजमेन्ट कमिटिनि आफादगिरि बिकु बसुमतारिआ । जइन्ट फरेस्ट मेनेजमेन्ट कमिटिनि आफादगिरि बिकु बसुमतारिआ खौरांगिरिनि सिगाङाव फोरमायनाय बादिब्ला भुटान राइज्योनिफ्राय बोहैख्लायबोनाय आय दैसानि सायाव रावनिबो मदत गैयालासे ओन्सोलनि राइजो - राजाफोरनो हान्था - मेलानि खाबुनि थाखाय औवा आरो दंफांनि दालांखौ बानायनानै होनाय जादों । दावबायनो मोजां मोनग्रा आरो लावखार ओंखाम जानो गोसो जाग्रा सुबुंफोरा बे मोनाबिलि पिकनिक स्पटआव फैनानै गोबां रोखोमनि रंजानाय लानो हागोन होन्नानै आफादनि आफादगिरि बिकु बसुमतारिआ फोरमायबावो । 
चिरांनि मोनाबिलि पिकनिक स्पट एण्ड इक' - टुरिजमखौ बेखेवबाय